**RELIGIONSFAGLIGE BEGREBER I (Myte m.fl.)**

H. Følner m.fl.. *Kuplen, Muren, Graven – Jerusalem som helligsted for tre religioner*, 2002, s. 24-28 [omarbejdet af CH]

*Fænomenologi* betyder læren om det, der viser sig. Ordet kommer af græsk „fainomenon", der oversæt­tes med „det, der kommer frem i lyset". Inden for religionsfaget betegner *religionsfænomenolog*i den disciplin, som forsøger at beskrive religiøse fænomener systematisk og på tværs af de enkelte religioner. Ved at klassificere religiøse fænomener såsom myte og ritual og ved at foretage tværkulturelle sammenligninger af religiøse strukturer tilvejebringes beskrivelser, som ideelt set ikke er bundet til én religiøs sammenhæng.

I dette afsnit behandles fænomenerne helligsted, hellig tid, myte, ritual og kult.

*Helligstedet*

Grundbetydningen af ordet *hellig* er „udskilt og indviet". Modsætningen til hellig er *profan,* som er af­ledt af det latinske „pro fanum", som betyder „foran helligdommen". Det profane ligger altså uden for det helliges område og er adskilt fra det. Man kan sige, at det profane er ensbetydende med den almindelige dagligdags verden.

Bag det religiøse menneskes ønske om at være ved helligstedet ligger en fundamental erkendelse af, at der er afgørende forskel på disse to dimensioner i til­værelsen: det hellige og det profane. Helligstedet er som udskilt og indviet sted fyldt med en kraft og styr­ke, som den troende føler sig forbundet med og af­hængig af og derfor omgærder med ærbødighed, hen­givelse og ærefrygt.

At føle *ærefrygt* for det hellige afspejler en dob­belthed i det helliges væsen: Ud over at være storla­dent, beskyttende og frelsende rummer det hellige også noget farligt. Derfor er helligstedet skarpt af­grænset fra den profane verden, som er neutral og ufarlig, og derfor er der opstillet præcise regler for til­ladte og forbudte handlinger *(tabu)* på stedet, således at den troende kan færdes på helligstedet uden at krænke det hellige og uden at nedkalde ulykker over sig selv eller andre.

Helligstedet er karakteriseret ved at være stedet, der forbinder himmel, jord og underverden. Det lig­ger som regel højt, på en bakketop eller et bjerg, er bygget med tårn eller kuppel, der rækker mod himlen. Her kan mennesket se Gud og Gud se mennesket, og her er fri passage mellem himmel og jord. Hellig­stedet kan forstås som Guds bolig på jord, stedet af­spejler den guddommelige virkelighed, og her opleves Guds nærvær mest intenst.

Helligstedet er også *axis mundi,* dvs. verdens akse, verdens centrum. Herfra udgik skabelsen; her er ud­gangspunktet for den orden, det *kosmos,* som Gud har skabt ud af en oprindelig *kaostilstand.*

Helligstedet er ikke udelukkende en bestemt byg­ning, men kan fx også tage form som en hellig by. I Johannes' Åbenbaring i Det Nye Testamente berettes om den hellige by, det ny Jerusalem, der som en him­melsk by svæver over den jordiske by, der således for den troende får en særlig hellig status. I islam er der til den hellige by Mekka kun adgang for muslimer, der endvidere skal overholde en række forbud og påbud under deres besøg.

*Hellig tid og myte*

Det hellige er ikke blot forbundet med sted, men også med tid. *Den hellige tid* er væsensforskellig fra den profane tid, der er bundet til historiens gang, og som forløber kronologisk fra det ene år til det andet. Den hellige tid er løftet ud af historiens gang og kan be­skrives som statisk eller evigt tilbagevendende. Det er tiden, hvor religionens grundlæggende begivenheder udspillede sig: skabelse, frelse eller fastlæggelsen af fundamentale principper i tilværelsen. I myterne formidles viden om denne tid med svævende tidsangivelser som: „i begyndelsen", „dengang alting var anderledes" eller „i den tid, hvor der ikke fandtes nogen tid" - altså en tid uden nogen nærmere defineret tilknytning til den profane tid. Mytens tid minder lidt om eventyrets „der var engang ...".

Det græske ord *mythos* bety­der „ord" eller „tale", og i religionsfaget er en *myte* en religiøs fortælling, om hvordan virkeligheden blev grundlagt i den hellige tid.[[1]](#footnote-1) Den beskriver de begivenheder, der i den mytiske urtid førte til, at verden ser ud, som den gør, og at den menneskelige tilværelses grundvilkår er, som de er. Man taler i den forbindelse om, at myter ofte er *ætiologiske* (årsagsforklarende). De forklarer, hvordan og hvorfor noget opstod, og hvorfor tingene er som de er i dag.

Ofte er mytens forløb en *differentieringsproces*, hvor *kosmos* trin efter trin skabes ud af sin modsætning, *kaos*. Kosmos er den kendte og ordnede verden, hvor natur og værdier er fastlagte, og hvor mennesket har et holdepunkt og mulighed for at orientere sig. Kaos er det ukendte og form­løse, hvor mennesket er udsat for foranderlighed og fare og er uden orienteringsmulighed.

En kulturs samlede kompleks af myter udgør dens *mytologi.* Ved at studere en kulturs mytologi kan man finde frem til, hvordan virkeligheden struktureres i den pågældende kultur. Man vil da bl.a. kunne udlede den pågældende kulturs *kosmologi*, *teologi* og *antropologi*, der betegner henholdsvis synet på verden, på gud(erne) og på mennesket (se skema længere fremme).

Ud over at forklare hvordan virkeligheden blev til, er fortælling af myter med til at opretholde den selv samme virkelighed. Noget af det mest grundlæggende i en kulturs identitet er dens myter, og myter er i høj grad med til at *legitimere* (retfærdiggøre), at et givet samfund er indrettet, som det er. Forholdet mellem mand og kvinde, mellem forskellige sociale klasser eller mellem os og de andre behandles ofte i myter. Herved får socialt konstruerede og historisk betingede magtforhold et skær af naturgiven uundgåelighed: ”Selvfølgelig står mænd over kvinder: Manden blev jo skabt først til at herske over kvinden…”.

Myter og mytiske personer og begivenheder er på den måde *paradigmatiske forbilleder* for nutiden. Det vil sige, at myten ikke bare handler om, hvordan virkeligheden blev til i den hellige tid, men nok så meget om, hvordan virkeligheden bør være i dag.

I modsætning til den profane tid kan den hellige (mytiske) tid gentages eller genopleves, hvilket sker gennem de re­ligiøse handlinger*, ritualerne*. I skriftløse folks[[2]](#footnote-2) religio­ner findes tydelige eksempler på, at den hellige tid gentages i en årlig tilbagevendende fest (*kultdrama*), hvor bestem­te handlinger på helligstedet sikrer, at de mytiske begivenheder, der engang betød liv, frugt­barhed m.m., igen bevirker liv og frugtbarhed m.m.

Noget lignende gør sig gældende i skriftreligio­nerne. Når det religiøse menneske foretager en religi­øs handling - hvad enten der er tale om altergang i den kristne kirke, eller det drejer sig om den jødiske påskefest eller den muslimske valfart til Mekka - så betyder det, at han eller hun i og med handlingen for­binder sig med en anden tidsdimension end den pro­fane. Mytens tid, den hellige tid og dens begivenhe­der, genopleves og får aktualitet for den troende: Kristus er til stede her og nu med de kristne ved al­terbordet i kirken. Ved påskefesten fejrer jøderne be­frielsen fra slaveriet i Ægypten, og i synagogen og ved påskemåltidet i hjemmet understreges det, at det skal være, „som var du selv slave i Ægypten". Og når mus­limer er pilgrimme i Mekka, er stamfaderen Abraham, sønnen Ismael og Ismaels moder, Hagar, nærværende skikkelser; deres færden og handlinger på stedet efter-lignes og genopleves, og ligesom Abraham og hans fa­milie var det engang, er pilgrimmene nu „gæster hos Gud".

**Skema over religiøse forestillinger**

Religionernes forestillinger kommer bl.a. til udtryk i mytologien, dvs. fortællingerne (myterne) om, hvordan den nuværende virkelighed blev grundlagt i urtiden. Religionsfagligt inddeler man ofte religiøse forestillinger i 3 kategorier:

|  |  |
| --- | --- |
| **Kosmologi** | **Verdensopfattelse**Hvordan opstod verden? (Skabt eller opstået af sig selv? Evig eller med en begyndelse?)Består verden af forskellige domæner, og hvor er det i givet fald bedst at opholde sig? (Himmel, jord, underverden osv.)Har verden en slutning? (= **Eskatologi:** læren om de sidste tider, dommedagsforestillinger) |
| **Teologi** | **Gudsopfattelse**Hvilke overnaturlige væsner befolker verden(erne)?(Guder, engle, dæmoner, ånder, alfer, trolde osv.)**Polyteisme** eller **monoteisme**?Har guden/guderne en fysisk manifestationsform?(Menneske- eller dyrekrop, gudebillede mm.) |
| **Antropologi** | **Menneskeopfattelse**Hvordan opstod mennesket?Hvad består det af? (Krop, en eller flere sjæle mm.)Hvad sker der med det efter døden?Er der forskel på folk? (Religiøst legitimerede samfundsklasser, præst vs lægmand, religionens tilhængere vs alle andre)Har mennesket brug for frelse, og hvordan skal det i givet fald foregå? (= **Soteriologi**: læren om frelse)Er mennesket i stand til at få spirituelle oplevelser af det guddommelige? (**Mystik**, rejser til andre verdener, drømmesyn mm.) |

1. I modsætning til den dagligdags betydning, hvor ”myte” er ensbetydende med ”løgn”. [↑](#footnote-ref-1)
2. Også kaldet oprindelige folk eller naturfolk : inuitter, indianere, aboriginals m.fl. [↑](#footnote-ref-2)